《调太学博士》
明代·徐祯卿

弱龄释负担，浮沈游国都。久知意不惬，眷言返田区。

无为好爵縻，衣锦享我刍。顾非骍栗资，何用辱鼎酺。

天罗汰迂散，移署厕文儒。摄齐升孔堂，惭非由也徒。

蔼蔼青衿子，郁郁含华珠。上理羲皇文，下则述唐虞。

暮春西水涯，温藻穆敷愉。童冠从我游，咏歌聊以娱。

辟雍何崇崇，崇崇䴡天枢。周王亮有造，贤者济弘图。

小子发斯谣，聊与击壤俱。

作者简介：徐祯卿（1479－1511）字昌谷，一字昌国，汉族，吴县（今江苏苏州）人，祖籍常熟梅李镇，后迁居吴县。明代文学家，被人称为“吴中诗冠”，是吴中四才子（亦称江南四大才子）之一。因“文章江左家家玉，烟月扬州树树花”之绝句而为人称誉。